പാവക്കുളം മഹാദേവ ക്ഷേത്രം

ദക്ഷിണേന്ത്യയിൽ കേരളത്തിന്റെ വ്യാവസായിക-നീതിന്യായ തലസ്ഥാനമായ കൊച്ചിയിൽ കലൂരിൽ സ്ഥിതിചെയ്യുന്ന പ്രസിദ്ധമായ ഒരു ക്ഷേത്രമാണ് പാവക്കുളം മഹാദേവക്ഷേത്രം. നടരാജഭാവത്തിലുള്ള ശിവനും പാർവ്വതിയുമാണ് ഈ ക്ഷേത്രത്തിലെ പ്രധാന പ്രതിഷ്ഠകൾ. കലൂർ ജംക്ഷനിൽ ബസ് സ്റ്റാൻഡിന്റെ സമീപം സ്ഥിതിചെയ്യുന്ന ഈ ക്ഷേത്രം ശിവകുടുംബസാന്നിദ്ധ്യം കൊണ്ട് ശ്രദ്ധേയമാണ്. ഉപദേവതകളായി ഗണപതി, ദക്ഷിണാമൂർത്തി, അയ്യപ്പൻ, സുബ്രഹ്മണ്യൻ, ഭദ്രകാളി, സർപ്പദൈവങ്ങൾ, ബ്രഹ്മരക്ഷസ്സ്, യോഗീശ്വരൻ എന്നിവർ ഈ ക്ഷേത്രത്തിൽ കുടികൊള്ളുന്നു.  ധനുമാസത്തിൽ തിരുവാതിരയോടനുബന്ധിച്ചുള്ള കൊടിയേറ്റുത്സവം, കുംഭമാസത്തിലെ ശിവരാത്രി, മേടമാസത്തിലെ പൗർണ്ണമി പൊങ്കാല എന്നിവയാണ് ഈ ക്ഷേത്രത്തിലെ വിശേഷദിവസങ്ങൾ.വിശ്വ ഹിന്ദു പരിഷത്തിന്റെ കീഴിലാണ് ക്ഷേത്രഭരണം.

 ഐതിഹ്യം 
ഇന്ന് ക്ഷേത്രമിരിയ്ക്കുന്ന സ്ഥലം വർഷങ്ങൾക്കുമുമ്പ് ഒരു കൊടുംകാടായിരുന്നു. നിരവധി ആദിവാസികൾ ഇവിടെ താമസിച്ചിരുന്നു. അവരിലൊരാൾക്കുമുന്നിൽ ഒരിയ്ക്കൽ വെളിവായ സ്വയംഭൂവായ ശിവലിംഗമാണ് ഈ ക്ഷേത്രത്തിലുള്ളതെന്നാണ് വിശ്വാസം. മറ്റൊരു ഐതിഹ്യമനുസരിച്ച് സപ്തർഷികൾ ഇവിടെ തപസ്സിരിയ്ക്കുകയും, അവർക്കുമുമ്പിൽ ശിവലിംഗം പ്രത്യക്ഷപ്പെടുകയും ചെയ്തു എന്നും കഥയുണ്ട്.

പുറത്തേക്കുള്ള കണ്ണികൾ
 http://www.pavakkulam.com/main.php 

വർഗ്ഗം:എറണാകുളം ജില്ലയിലെ ക്ഷേത്രങ്ങൾ
വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കേരളത്തിലെ ദേവീക്ഷേത്രങ്ങൾ